“อมตะวีเอ็น” เคาะราคา IPO 7.50 บ. เปิดขาย 30 พ.ย.-4 ธ.ค. เทรด 16 ธ.ค.
อมตะวีเอ็น" เคาะราคา IPO 7.50 บ. เปิดขาย 30 พ.ย.-4 ธ.ค. เทรด 16 ธ.ค.
27 พ.ย. 2558

บริษัท อมตะ คอร์ปอเรชัน จำกัด (มหาชน) หรือ AMATA เปิดเผยว่า ราคาเสนอขายหุ้นสามัญของบมจ.อมตะวีเอ็น ที่จะเสนอขายให้ผุ้ถือหุ้นของบริษัท และประชาชนที่ราคา 7.50 บาท/หุ้น โดยมีระยะเวลาการจองซื้อตั้งแต่วันที่ 30 พ.ย. 58 – 4 ธ.ค. 58 และคาดว่าจะนำหุ้นเข้าทำการซื้อขายในตลาดหลักทรัพย์แห่งประเทศไทย(ตลท.)ได้ในวันที่ 16 ธ.ค.นี้
อมตะ วีเอ็น เป็นบริษัทย่อยขอ AMATA มีแผนจะขายหุ้น IPO จำนวน 166,370,000 หุ้น มูลค่าที่ตราไว้หุ้นละ 0.50 บาท โดยจะจัดสรรไม่เกิน 42,680,000 หุ้น หรือราว 25% ของหุ้นเพิ่มทุนอมตะ วีเอ็น ให้แก่ผู้ถือหุ้นของ AMATA ซึ่งมีสิทธิจองซื้อหุ้นเพิ่มทุนอมตะ วีเอ็น ในอัตราส่วน 25 หุ้นของ AMATA ต่อ 1 หุ้นสามัญเพิ่มทุนของอมตะ วีเอ็น
ส่วนหุ้นที่เหลือจำนวนไม่เกิน 123,690,000 หุ้น รวมกับหุ้นที่เหลือจากการจัดสรรให้ผู้ถือหุ้นของ AMATA ก็จะจัดสรรให้กับประชาชนทั่วไปต่อไป โดยภายหลังการเสนอขายหุ้น IPO ครั้งนี้แล้ว AMATA จะเป็นผู้ถือหุ้นทั้งทางตรงและทางอ้อมในอมตะ วีเอ็น ในสัดส่วน 72.91% จากเดิม 83.33%
อมตะ วีเอ็น เป็นผู้พัฒนาพื้นที่นิคมอุตสาหกรรมในเวียดนาม ภายใต้ชื่ออมตะ เบียนหัว และอยู่ระหว่างการขยายงาน โดยจะพัฒนาโครงการใหม่ภายใต้ชื่อ”อมตะซิตี้ ลัมถั่น”จ.ดองไน ขณะที่เมื่อกลางปีนี้ยังได้ลงนามข้อตกลงการร่วมทุนกับกลุ่มต่วนเจา เพื่อเป็นหุ้นส่วนในการพัฒนาโครงการ”อมตะซิตี้ ฮาลอง”โดยจะมีการพัฒนาพื้นที่เป็นสวนอุตสาหกรรมไฮเทค สถาบันทางวิทยาศาสตร์ การศึกษา และนิทรรศการ รวมถึงธุรกิจโลจิสติกส์ด้วย       